Un comentator militar al canalului Al-Hadath din Arabia Saudită a analizat situația de la granița de nord a Israelului și tacticile Forțelor de apărare israeliene (IDF) în regiune, relatează Jerusalem Post.
Analistul militar saudit Assad Awad a comentat joi situația Israelului care se află în conflict cu gruparea militantă libaneză Hezbollah, sprijinită de Iran.
"Israelul a fost surprins de întinderea tunelurilor din Gaza și de metodele militare [ale Hamas] și a adoptat o nouă strategie de descurajare regională", și-a început el analiza.
În etapa inițială, a continuat Awad, "Israelul a lovit puternic operațiunile iraniene de transport de marfă către regiune și a distrus numeroase transporturi de arme care plecaseră spre Iran.
În etapa următoare, au fost atacate și distruse depozite din estul Siriei. [Depozitele] conțineau arme care ar fi putut fi desfășurate la granița cu Israelul în câteva ore. De fapt, a subminat liniile de aprovizionare ale Iranului către Hezbollah și milițiile iraniene din regiune.
Expertul saudit apreciază că "toate aceste acțiuni pot servi drept preludiu pentru activități mai semnificative, care pot include distrugerea tunelurilor Hezbollah sau cel puțin perturbarea fortificațiilor de-a lungul graniței cu Libanul, care se întinde pe 79 de kilometri, precum și în zona Înălțimilor Golan, ceea ce se așteaptă să fie mult mai dificil de înfîptuit."
El a explicat că "din punct de vedere geografic, zona Înălțimilor Golan... este un teren dificil, considerat un bastion al Hezbollah. Bombardamentele israeliene nu vor fi avantajoase acolo, iar Israelul va trebui să dea dovadă de creativitate în ceea ce privește găsirea unor noi tactici operaționale."
Analistul a făcut referire la Brigada Munților - noua brigadă regională a Israelui, care își va începe operațiunile în următoarele săptămâni la granița cu Liban și Siria - în sectoarele Muntele Hermon și Muntele Dov.
IDF spunea în urmă cu câteva zile că noua brigadă este constituită "ca parte a răspunsului operațional la situația de la frontiera de nord și în conformitate cu evaluarea situațională. Brigada se va specializa în lupta pe teren dificil și în războiul din zonele muntoase".
"Forțele din Brigada Munților au participat la războiul din 2006 și vin cu o profundă familiaritate cu tunelurile Hezbollah'', a explicat analistul militar saudit Assad Awad.
"În ultimele săptămâni, Hezbollah a început să construiască tuneluri din Siria până în Liban, cu scopul de a transfera arme din arsenale, dar, în acest stadiu, tunelurile nu prezintă niciun beneficiu. Estimez că 70%-80% din arsenale au fost distruse", a estimat Awad. "Este de așteptat ca acest lucru să întârzie orice plan pe care Hezbollah ar vrea să îl pună în aplicare, iar aceasta ar putea fi oportunitatea Israelului", a apreciat el.